Na temelju članka 30. Statuta Općine Vladislavci („Službeni glasnik“ Općine Vladislavci br. 3/13, 3/17 i 2/18) Općinsko vijeće Općine Vladislavci na svojoj 23. sjednici održanoj 15. svibnja 2020. godine, donijelo je

**ODLUKU**

**o izmjenama i dopunama Programa**

**poticanja uređenja naselja i demografske obnove na području Općine Vladislavci**

**za razdoblje od 2017. do 2022. godine**

**Članak 1.**

Program poticanja uređenja naselja i demografske obnove na području Općine Vladislavci za razdoblje od 2017. do 2022. godine („Službeni glasnik“ Općine Vladislavci br. 6/17, 2/18 , 4/18, 11/18, 4/19 i 7/19), mijenja se prema odredbama ove Odluke.

**Članak 2.**

U članku 6. Programa poticanja uređenja naselja i demografske obnove na području Općine Vladislavci za razdoblje od 2017. do 2022. godine („Službeni glasnik“ Općine Vladislavci br. 6/17, 2/18 , 4/18, 11/18, 4/19 i 7/19) Mjera 3 Izgradnja novih stambenih objekata i kupovina stambenih objekata na području Općine Vladislavci, mijenja se i sada glasi:

**„MJERA 3.: IZGRADNJA NOVIH STAMBENIH OBJEKATA I KUPOVINA STAMBENIH OBJEKATA NA PODRUČJU OPĆINE VLADISLAVCI**

**Prihvatljivi korisnici:**

Osobe koje radi rješavanja svojeg stambenog pitanja grade novi stambeni objekt u svom vlasništvu, temeljem građevinske dozvole, i osobe koje radi rješavanja svojeg stambenog pitanja kupuju stambeni objekt, pod uvjetom da podnositelj zahtjeva i njegov bračni ili izvanbračni drug, nema u vlasništvu stan ili kuću, ili ima samo jedan stan ili kuću koju je prodao ili prodaje radi kupnje većeg stambenog objekta ili gradnje većeg stambenog objekta zbog potreba vlastitog stanovanja.

Nisu prihvatljivi korisnici koji kupuju stambeni objekt od bračnog ili izvanbračnog druga, roditelja ili potomka u prvom nasljednom redu.

**Prihvatljivi troškovi:**

* trošak izgradnje objekta;
* geodetski troškovi;
* troškovi projektiranja;
* troškovi uporabne dozvole,
* trošak kupnje objekta.
* trošak kupnje neizgrađenog građevinskog zemljišta/oranice radi rješavanja stambenog pitanja

**Iznos potpore:**

Općina će sufinancirati gradnju novih stambenih objekata i kupovinu stambenih objekata u iznosu od 15.000,00 kuna. Ako je opravdani trošak manji od 15.000,00 kuna Općina će sufinancirati iznos opravdanog troška. uz uvjet da u propisanom roku uredi/izgradi i počne stanovati u stambenom objektu koji je predmet potpore, te da objekt ne proda najmanje 15 godina računajući od godine u kojoj je ostvario potporu.

Rok izgradnje/ uređenja objekta iz prethodnog stavka utvrđuje se kako slijedi:

* za izgradnju objekata (troškovi izgradnje objekta, geodetski troškovi, troškovi projektiranja, troškovi uporabne dozvole) pet godina od dana odobravanja potpore,
* za kupnju stambenog objekta koji se uklanja radi gradnje novog stambenog objekta pet godina od dana odobravanja potpore,
* za kupnju neizgrađenog građevinskog zemljišta/oranice pet godina od dana odobravanja potpore,
* za kupnju useljivog stambenog objekta- 6 mjeseci od dana odobravanja potpore.

**Način provedbe:**

Za provedbu mjere Općinski načelnik donijet će Pravilnik o uvjetima, načinu i postupku ostvarivanja prava na potporu za izgradnju novih stambenih objekata i kupovinu stambenih objekata na području Općine Vladislavci, Pravilnikom se utvrđuju rokovi i postupak podnošenja zahtjeva za dodjelu potpore, dokumentacija koju je nužno priložiti uz prijavu te ostali bitni elementi.

Za provedbu mjere raspisat će se javni poziv, koji se objavljuje na oglasnoj ploči i web stranici Općine

Javni poziv raspisuje Općinski načelnik.

Prijava na javni poziv podnosi se Jedinstvenom upravnom odjelu Vladislavci u pisanom obliku na obrascu prijave kojeg izrađuje Općina.

Prijave se rješavaju prema redoslijedu zaprimanja, odnosno do utroška planiranih sredstava za proračunsku godinu na koju se poziv odnosi.

Odluku o dodjeli sredstava donosi Općinski načelnik.

**Članak 3.**

U članku 6. Programa poticanja uređenja naselja i demografske obnove na području Općine Vladislavci za razdoblje od 2017. do 2022. godine („Službeni glasnik“ Općine Vladislavci br. 6/17, 2/18 , 4/18, 11/18, 4/19 i 7/19) Mjera 6 - sufinanciranje priključenja na vodoopskrbnumrežu, mijenja se i sada glasi:

**MJERA 6: SUFINANCIRANJE PRIKLJUČENJA NA VODOOPSKRBNU MREŽU**

**Prihvatljivi korisnici:**

Osobe koje priključuju stambeni objekt na području Općine Vladislavci na vodovodnu mrežu sukladno važećim propisima vodnoga gospodarstva i općim aktima Općine Vladislavci o priključenju na sustav javnog vodovoda.

**Prihvatljivi troškovi:**

* trošak priključka (rad i potreban materijal i sl.) izvršen od strane distributera
* trošak tuneliranja ispod javne površine (ceste) izvršen od strane distributera

**Iznos potpore:**

Pomoć za priključenje dodjeljuje se u iznosu 1.000,00 kuna po priključku, a za tuneliranje u iznosu od 500,00 kuna.

**Način provedbe:**

Sufinanciranje će se vršiti na način da će distributer nakon sklopljenog ugovora s korisnikom usluge (fizičkom osobom) dostaviti općini ugovor o asignaciji na iznos koji se dodjeljuje po priključku, te će na taj način Općina podmiriti prvu ratu prema distributeru a korisnicima će za isti iznos biti umanjena cijena priključka.

**Članak 4.**

U članku 6. Programa poticanja uređenja naselja i demografske obnove na području Općine Vladislavci za razdoblje od 2017. do 2022. godine („Službeni glasnik“ Općine Vladislavci br. 6/17, 2/18 , 4/18, 11/18, 4/19 i 7/19) Mjera 13 - financiranje programa predškolskog odgoja, predškole i dadilja, mijenja se i sada glasi:

**MJERA 13.: FINANCIRANJE PROGRAMA PREDŠKOLSKOG ODGOJA, PREDŠKOLE I DADILJA**

**Prihvatljivi korisnici:**

Pravo na financiranje troškova predškolskog odgoja u predškolskim ustanovama izvan područja Općine Vladislavci, te pravo na sufinanciranje troškova čuvanja, brige i skrbi o djeci putem djelatnosti „ dadilje“ te financiranje programa predškole i programa ranog i predškolskog odgoja i obrazovanja djeteta koji se odvija u Centru za autizam ostvaruju roditelji odnosno skrbnici (korisnici usluga jaslica, dječjih vrtića i Centra za autizam), hrvatski državljani, s prebivalištem na području Općine Vladislavci najmanje 6 mjeseci prije podnošenja zahtjeva za ostvarivanje prava na sufinanciranje programa predškolskog odgoja, programa predškole i programa ranog i predškolskog odgoja i obrazovanja djeteta koji se odvija u Centru za autizam ili troškova čuvanja, brige i skrbi o djeci putem djelatnosti „dadilje“, koji na dan podnošenja zahtjeva nemaju duga prema proračunu Općine Vladislavci.

Program predškole obvezan je za svu djecu godinu dana prije polaska u školu, te ga Općina Vladislavci financira za sve polaznike obvezne predškole.

**Iznos potpore:**

Potpora za financiranje programa utvrđuje se:

* u dječjem vrtiću u Vladislavcima u kojem se provodi „program obvezne predškole“ u visini od 100 % od ukupnog mjesečnog troška,
* program predškolskog odgoja u dječjim vrtićima i jaslicama izvan područja Općine u visini od 100 % od ukupnog mjesečnog troška jaslica/dječjeg vrtića mjesečno,
* financiranje troškova čuvanja, brige i skrbi o djeci putem djelatnosti „ dadilje“ u visini od 100 % od ukupnog mjesečnog troška
* Općina Vladislavci financira 100 % troška provođenja programa Centra za autizam, troškove za didaktička sredstva, nastavna pomagala te sredstva za higijenu potrebna za rad s djecom s područja Općine Vladislavci .

**Način provedbe:**

Potpora se dodjeljuje prema odredbama Odluke o financiranju troškova boravka djece s područja

Općine Vladislavci u jaslicama i dječjim vrtićima te financiranju djelatnosti dadilja.

Ugovor s predškolskim ustanovama, Centrom za autizam i fizičkim osobama – obrtnicima koji obavljaju djelatnost dadilja zaključuje Općinski načelnik.

**Članak 5.**

U članku 6. Programa poticanja uređenja naselja i demografske obnove na području Općine Vladislavci za razdoblje od 2017. do 2022. godine („Službeni glasnik“ Općine Vladislavci br. 6/17, 2/18 , 4/18, 11/18, 4/19 i 7/19) dodaje se nova Mjera 18 - financiranje nabavke radnih bilježnica za učenike osnovne škole, koja glasi:

**MJERA 18.: FINANCIRANJE NABAVKE RADNIH BILJEŽNICA ZA UČENIKE OSNOVNE ŠKOLE**

**Prihvatljivi korisnici:**

Pravo na radne bilježnice ostvaruju polaznici osnovne škole Mate Lovraka u Vladislavcima.

**Iznos potpore:**

 Potpora za financiranje radnih bilježnica za polaznike osnovne škole Mate Lovraka u Vladislavcima obuhvaća trošak nabavke radnih bilježnica.

Način provedbe:

Općina Vladislavci isplaćuje tekuću donaciji osnovnoj školi Mate Lovraka Vladislavci.

**Članak 6.**

Ostale odredbe Program poticanja uređenja naselja i demografske obnove na području Općine Vladislavci za razdoblje od 2017. do 2022. godine („Službeni glasnik“ Općine Vladislavci br. 6/17, 2/18 , 4/18, 11/18, 4/19 i 7/19) ostaju neizmijenjene.

**Članak 7.**

Nalaže se Jedinstvenom upravnom odjelu Općine Vladislavci da izradi pročišćeni tekst Programa poticanja uređenja naselja i demografske obnove na području Općine Vladislavci za razdoblje od 2017. do 2022. godine.

 **Članak 8.**

Ova Odluka stupa na snagu i primjenjuje se osmog dana od dana objave u „Službenom glasniku“ Općine Vladislavci.

KLASA: 550-01/17-01/02

URBROJ: 2158/07-01-20-16

Vladislavci, 15. svibnja 2020.

**Predsjednik**

**Općinskog Vijeća**

Krunoslav Morović, v.r.